钦定古今图书集成/理学汇编/学行典/第086卷 > 鹿伯顺语录 > 《认理提纲》
## 钦定古今图书集成/理学汇编/学行典/第086卷 > 鹿伯顺语录 > 《认理提纲》

吾辈读有字底书，却要识没字底理，理岂在语言文
字哉？只就此日此时此事，求一个此心过得去底，便
是理也。仁义忠孝，名色万千，皆随所在而强为指称
也，奈何执指称者求理乎？指称种种，原为人觌面相
违，不得不随在指点，求以省悟，而人复就指点处成
执滞。谈元说妙，较量一字之闲，何啻千里？此理不
是人做作底。天生万物，而人得其生物者以为心，四
海一天，万里一天，人得以生，此心与天并大。只就“乍
见孺子”一端，推而论之，上下四方，往古来今，触无不
觉，叩无不应，偌大宇宙，都呼吸一气之中，故宇宙中
物皆性中物，宇宙内事皆分内事也。《大学》之明德，《中
庸》之性，《论语》之仁，皆是物也，乃合下生“成本来面目
也。”此理不是涉悬空底，子臣弟友是他著落。故“学
以为己也”，而说个己就在人上；“学以尽心也”，而说个
心就在事上。此知仁与庄礼，不得分也；修己与治人，
不得分也；博文与约礼，不得分也；文章与性道，不得
分也。不然，日新顾𬤊，成汤且为枯禅矣。此理不是
妆看象底，中心自尽是其底本。戒欺求慊，内省无恶，
全在人所不见处讨个心安，此暗然之所以异于的
然也。若微涉体面，便与本来性命不相干涉，纵鸿勋
伟烈笼盖一时，而那块地方终未著底，如何摸得快
活？如何熬得劫数？故万变中入火不烧，万古中历劫
不化，全在“暗然”二字上得力。此理不是落畦径底，
只要主以无私之心境，不论常变，见不论偏全，事不
论成败，名不论污洁，清可也，任可也，和可也，去可也，
死可也，囚可也。故曰：“君子仁而已矣。”何必同此理？
不是有等待的，随时随处，自有当尽底职分。自小至
老，无显无晦，只求个件件不亏本分，时时不亏本心
便了。故天地造化，天地之寻常；帝王经纶，帝王之日
用。那有学术功业之分，穷养达施之异乎？是亦为政
吾与点也，其理自明。此理不是有终穷底，就此事
只了得此事，不得遮掩他端；就此时只了得此时，不
得带携后日。总此事体，去而复来。孔子“不足者必勉”，
然非敢保，既勉之后，永无不足；有馀者不尽，然非敢定，不尽之后，更无有馀。学如不及，犹恐失“之，虽欲从
之，末由也已。孔颜一道也，不勘到此，则何有于我？祇
为㧑谦，而尧舜犹病，望道未见，并为诬圣矣。